# BRIEF

**Campanya In-forma’t. Activitats per triar el teu itinerari acadèmic**

## DEFINICIÓ:

La Campanya In-forma’t és un projecte organitzat per la Regidoria d’adolescència i Joventut, els diferents punts d’informació juvenils dels districtes de Barcelona i el Centre d’Assessorament Acadèmic per a Joves, conjuntament amb el suport de la Fundació Formació Professional, el Consorci d’Educació de Barcelona, Barcelona Activa- Espai de noves ocupacions Porta 22, Punts JIP, Direcció General de Joventut de la Generalitat de Catalunya i centres d’ensenyament de la ciutat.

La Campanya s’adreça a tots i totes les joves de la ciutat de Barcelona amb la finalitat de facilitar informació, orientació i assessorament de l’oferta educativa de la ciutat de Barcelona i dels possibles itineraris formatius.

La campanya pretén oferir informació i orientació sobre els Programes de Qualificació Professional Inicial (PQPI), Proves d’accés, Batxillerat, Cicles Formatius, Estudis universitaris, ....

L’any 2011 van participar 5.542 alumnes en les 72 xerrades que es van realitzar en els Punts d’Informació Juvenil. El nombre de centres educatius que van gaudir de la campanya fou de 58. Pel que fa al fòrum “Entr@lumnes”, hi van col·laborar 125 estudiants fent d’informadors voluntaris i es van produir 722 intervencions.

Les activitats de l’ In-forma’t van a càrrec dels informadors juvenils, de joves estudiants i de professorat especialitzat en la matèria. D’aquesta manera es conforma un programa de qualitat i amb experiència en l’orientació educativa.

## OBJECTIUS:

* Dinamitzar la informació de tipus acadèmic per fer-la arribar als possibles interessats, superant els límits físics dels propis serveis.
* Potenciar la participació i l’enfortiment del teixit socioeducatiu tot creant espais de treball comú.
* Oferir, de forma integrada i contextualitzada, tota la informació sobre els recursos formatius existents, tant reglats com no reglats.
* Facilitar el coneixement del món laboral des de la pròpia pràctica professional.
* Reconèixer l’experiència dels altres com a font de coneixement.
* Potenciar valors com la participació en activitats col·lectives i l’ajuda mútua.
* Difondre l’ús de les xarxes socials com a mitjà per obtenir informació i com a espai de participació.

## ACTIVITATS:

Durant la Campanya In-Forma’t del 2012 es portaran a terme diverses activitats per tota la ciutat de Barcelona.

* **Exposició itinerant *“Acabes l’ ESO, Ja saps què faràs?”.***

Activitat dirigida a grups-classe de 4t d’ ESO. Aquesta activitat inclou una xerrada informativa, dinàmiques de grup i una exposició formada per 10 plafons informatius on es presenten les diferents possibilitats formatives un cop els i les joves acaben l’ ESO, tant si graduen com si no.

* **Xerrades generals sobre itineraris acadèmics:**

Xerrades, dutes a terme pels informadors dels PIJs, on es donarà una visió amplia i actualitzada del sistema educatiu i de l’oferta d’estudis a Catalunya a joves de la ciutat, AMPA’s, educadors de carrer,...

* **Xerrades de Cicles Formatius de Grau Mitjà:**

Xerrades específiques de diverses famílies de CFGM on s’ofereix informació sobre els objectius, els requisits d’accés, continguts, competències bàsiques, sortides professionals i centres que imparteixen aquelles famílies de CFGM que els alumnes de cada districte decideixin.

Les famílies seran escollides mitjançant una enquesta que es passarà amb anterioritat als centres de secundària pels punts d’informació. Aquestes xerrades són impartides per professionals del sector o docents dels propis cicles formatius.

* **Xerrades de Cicles Formatius de Grau Superior:**

Aquesta activitat pretén informar als participants dels objectius, dels requisits d’accés, dels continguts, competències bàsiques, centres on s’imparteixen i sortides professionals dels diversos cicles formatius de grau superior que engloben una família determinada.

Aquestes xerrades són realitzades per professionals experts en el sector o professors/es dels diferents cicles formatius.

* **Conferències d’estudis universitaris:**

Cicle de xerrades de graus universitaris on es presenten els plans d’estudis i les sortides professionals de la carrera objecte de la xerrada: de què es pot treballar, quines tasques i funcions impliquen aquestes feines, en quins àmbits i sectors professionals es desenvolupen, continguts al llarg de la carrera, accés, ...

Aquestes xerrades es porten a terme per professors de les diverses universitats de Catalunya o professionals en actiu i són escollides a través de qüestionaris passats a estudiants de Batxillerat.

* **Xerrades sobre tràmits acadèmics:**

La finalitat d’aquestes xerrades és donar a conèixer els aspectes pràctics a tenir en compte a l’hora de realitzar diferents tràmits acadèmics. Aquestes xerrades les realitzen les professionals del Centre d’Assessorament Acadèmic per a Joves.

* **Fòrum entr@lumnes:**

El Fòrum entr@lumnes està format per un conjunt d’espais de comunicació mitjançant Internet en els quals alumnes que cursen 4t d’ ESO o Batxillerat poden fer preguntes a joves estudiants de PQPI, Cicles Formatius de Grau Mitjà i Superior, Batxillerat, i estudis universitaris i obtenir informació sobre aquests estudis a partir de l’experiència directa dels propis joves que els estan cursant. Enguany s’inclourà també estudiants desplaçats que estan fent un programa Erasmus.

El Fòrum se situa en el marc d’una xarxa social on, a més a més, es facilita informació acadèmica i enllaços a pàgines webs educatives.

* **“Explora: Activitats per conèixer el món professional”.**

Programa de sortides i dinàmiques que donen l’oportunitat de conèixer com és la feina i l’entorn de treball dels professionals de diversos sectors: sanitat, comunicació, educació, …

## MISSATGE:

* La Xarxa de Punts d’Informació Juvenil de l’Ajuntament de Barcelona i de la Direcció General de Joventut a Barcelona, ofereixen durant 3 mesos als i les joves, orientació per a que puguin decidir amb seguretat i conscientment el seu futur acadèmic.
* Els serveis educatius de secundària tindran pròxim al seu centre una oferta d’orientació acadèmica que pot donar resposta a les seves necessitats.

## VALORS:

Els valors a transmetre han de ser:

* Orientem acadèmicament des de serveis de proximitat fóra del centre educatiu
* A partir de les demandes de joves es fa la programació de la campanya
* Participació juvenil entre iguals en els processos d’orientació acadèmica

## BRIEF ESPECÍFIC MITJANS

1. **ESTRATÈGIA DE CAMPANYA:**

Campanya en fases:

* + Prèvia a la campanya: visita personalitzada a tots els centres educatius públics i a part dels centres concertats de secundària de la ciutat per oferir la campanya
	+ Durant la campanya:
		- lliurament als alumnes de 4rt. D’ESO i Batxillerat dels centres que hi col·laboren d’un llibret amb la informació de les activitats de la campanya
		- presència d’aquest llibret i de cartells en els equipaments de lleure juvenil de la ciutat (Espais i casals de Joves, centres cívics, biblioteques...)
		- web de la campanya que permet informar-se sobre les diferents alternatives acadèmiques, activitats de la campanya i seguiment d’aquestes mitjançant audiovisuals i xarxes socials
		- presència d’un plafó en els Punts d’Informació Juvenil
		- lliurament als alumnes de tots els centres educatius participants d’un targetó per a la seva participació en el fòrum entr@lumnes
1. **TARGET:**

Població juvenil en els darres anys d’estudis obligatoris o postobligatoris de secundària de Barcelona, especialment adreçada entre els 14 i 18 anys.

1. **TIPUS CAMPANYA:**

Campanya d’informació i orientació.

1. **PERÍODE CAMPANYA:** del 12 de gener al 5 d’abril del 2012
2. **PLA DE MITJANS:**

Aquesta campanya es desenvoluparà en els següents equipaments de la ciutat:

* Centre d’Informació i Assessorament per a Joves (CIAJ)
* Centre d’Assessorament Acadèmic per a Joves
* Punt d’Informació Juvenil de Sants- Montjuïc
* Punt d’Informació Juvenil de Les Corts
* Punt d’Informació Juvenil de Calàbria- Esquerra de l’Eixample
* Punt d’Informació Juvenil de Sarrià- Sant Gervasi
* Punt d’Informació Juvenil d’Horta – Guinardó
* Punt d’Informació Juvenil de Gràcia
* Punt d’Informació Juvenil de Sant Andreu
* Punt d’Informació Juvenil de Sant Martí
* Espai Jove de Les Basses